กรุงศรีฯพักยกรายย่อยดันบัตรเครดิตใหม่รุกคนรวย
กรุงศรีฯ รุกหนักดันบัตรเครดิตรใหม่เอาใจกลุ่มคนรวย หวังปีหน้าเพิ่มฐานลูกค้ามั่งคั่งอีก 4%
4 พ.ย. 2557

กรุงศรีฯ รุกหนักดันบัตรเครดิตรใหม่เอาใจกลุ่มคนรวย หวังปีหน้าเพิ่มฐานลูกค้ามั่งคั่งอีก 4%
นายฟิลิป แทน กรรมการผู้จัดการใหญ่ ธนาคารกรุงศรีอยุธยา เปิดเผยว่า ธนาคารได้ร่วมมือกับบริษัท อยุธยา แคปปิตอล เซอร์วิสเซส (กรุงศรี คอนซูมเมอร์) เปิดตัวบัตรเครดิตรุ่นใหม่เพื่อเจาะกลุ่มลูกค้ามั่งคั่ง หรือลูกค้าระดับบนที่มีเงินฝากหรือมีการลงทุนรวมมากกว่า 5 ล้านบาทขึ้นไป
“นี่เป็นครั้งแรกของธนาคารที่จะเข้าไปจับกลุ่มลูกค้ามั่งคั่งโดยตรง ซึ่งจะมีการ ออกแบบสินค้าขึ้นมาให้โดยเฉพาะ เพื่อให้ลูกค้ากลุ่มนี้ได้เห็นประโยชน์มากขึ้น ไม่ใช่แค่เป็นบัตรเครดิตที่ให้สินเชื่อเพียงอย่างเดียว แต่ต้องตอบไลฟ์สไตล์ของแต่ละคนได้ด้วย” นายแทน กล่าว
ทั้งนี้ กรุงศรีฯ เป็นผู้นำในกลุ่มสินเชื่อรายย่อย ตั้งเป้าเพิ่มฐานลูกค้ากลุ่มมั่งคั่งให้ ขยายตัวแตะระดับ 40% ภายในปี 2558 จากปัจจุบัน 36% โดยนำเสนอผลิตภัณฑ์ทางการเงินที่ตอบสนองไลฟ์สไตล์เหนือระดับของกลุ่มลูกค้ามั่งคั่ง
นายฐากร ปิยะพันธ์ กรรมการผู้จัดการใหญ่ บริษัท กรุงศรี คอนซูมเมอร์ กล่าวว่า ลูกค้าระดับบนเป็นกลุ่มที่มีการใช้จ่ายเฉลี่ยต่อเดือนสูง และมีแนวโน้มเติบโตอย่างรวดเร็ว บริษัทจึงเปิดตัวเครดิตใหม่ 2 แบบ คือ “บัตรเครดิต กรุงศรี เอ็กซ์คลูซีฟ ซิกเนเจอร์” เจาะกลุ่มลูกค้าที่มีเงินฝากและการลงทุนกับธนาคาร 5 ล้านบาทขึ้นไป และ “บัตรเครดิต กรุงศรี ซิกเนเจอร์” เจาะกลุ่มลูกค้ารายได้ต่อเดือนเฉลี่ย 7 หมื่นบาทขึ้นไป รวมถึงสมาชิกบัตรเครดิตกรุงศรีแพลทินัมที่มีประวัติการใช้จ่ายเฉลี่ยต่อเดือนสูง และต้องการยกระดับสิทธิประโยชน์ให้มากขึ้น
“เรามั่นใจว่าจะสามารถขยายฐานลูกค้าจาก 3 หมื่นบัญชีในปัจจุบัน เป็น 1 แสนบัญชี ภายในระยะเวลา 3 ปี โดยคาดว่าจะได้ลูกค้าใหม่เพิ่มอีก 2 หมื่นราย และทำให้มียอดใช้จ่ายเพิ่มขึ้นอีก 20% โดยจะมีรายได้จากค่าธรรมเนียมต่างๆ เป็นหลัก เนื่องจากลูกค้ากลุ่มนี้จะไม่ค่อยมียอดค้างชำระ” นายฐากร กล่าว